

Številka: 0132-30/2025/5

Datum dopolnitve: 19. avgust 2025

**DOPOLNITEV ZAPISNIKA**

37. redne seje Sveta za radiodifuzijo (v nadaljevanju: Svet), ki je bila v petek, 16. maja 2025, ob 14.00 uri v veliki sejni dvorani Ministrstva za kulturo, Maistrova 10 v Ljubljani

**Obrazložitev dopolnitev:**

V zapisniku 37. redne seje št. 0132-30/2025/4 z dne 11. 6. 2025, objavljenim dne 12. 6. 2025, ni bil objavljen zapis pri 3. točki dnevnega reda – Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1, ker se je seja pri tej točki nanašala na dokumente, ki so bili v fazi priprave, in je bila skladno s 17.a členom Poslovnika Sveta za radiodifuzijo (Uradni list RS, št. 14/07 in 92/15) pri tej točki zaprta za javnost. Z objavo Sklepa o uvedbi javnega razpisa za dodelitev radijskih frekvenc za analogno zvokovno radiodifuzijo – splošni 2025/1 v razglasnem delu Uradnega lista Republike Slovenije št. 53/2025 z dne 11. 7. 2025 so prenehali razlogi za omejitev dostopa, zato se zapisnik dopolni z manjkajočim delom.

**Dopolnjeno besedilo zapisnika k 3. točki: Predlog pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 – v predhodno mnenje**

Pri tej točki je predsednik Sveta uvodoma povedal, da je Svet zaznal, da je AKOS narobe napisal, da je dal Svet podal soglasje za podelitev pravic, ne pa soglasja za merila in kriterije ter da bi bilo smiselno, da bi Svet podal svoj odziv ter ga objavil tudi na svoji spletni strani.

Pri tej točki so bili člani Sveta seznanjeni z novimi predlogi pogojev in meril, ki jih je pripravil AKOS. Predsednik Sveta je pozdravil pobudo, da so merila približana predlogu in Sveta. Namestnik predsednika Sveta je pri tem poudaril, da je Svet predlagal spremembo pogojev in meril iz strokovnih razlogov ter da bi glede na obrazložitev AKOS glede programov posebnega pomena Svet morda lahko pristal na nov predlog AKOS-a. G. Markič je izrazil, da meni, da je merilo mnenje lokalne skupnosti manj pomembno, mogoče celo nepotrebno, vendar je določeno z zakonom. Ker po njegovem mnenju ne gre za strokovno merilo, bi vztrajal pri 5 točkah. Namestnik predsednika je še dodal, da so odnosi med Svetom in AKOS skrhani, še zlasti zaradi zadnjega dejanja AKOS-a glede javnega razpisa DAB. Poudaril je, da Svet razpisov ne ovira, da pa ima Svet lastno mnenje, ki ga želi povedati.

Predstavnik AKOS-a, g. Ciglič, je povedal, da so na DAB sedaj štirje (4) multipleksi in da bi v primeru, če ne bi šli z DAB razpisom naprej, imel RTV še večjo izgubo. Namestnik predsednika je pri tem poudaril, da ima Svet težave z zaupanjem in da zapis v poročilu, kot ga je podala agencija, ni bil potreben.

Člana Sveta, g. Markiča, je še zanimalo, zakaj AKOS meni, da bi bila utež za mnenje občinskega organa toliko večja kot merilo program posebnega pomena. Predstavnik AKOS-a, g. Boštjan Fabjan, je pojasnil, da zato, ker so predstavniki občinskih organov, predstavniki ljudi. Namestnik predsednika Sveta je v zvezi s tem dejal, da je v realnosti tako, da če hoče levi medij priti v desno okolje, da ima težave, prav tako obratno desni medij v levo okolje, zaradi česar si želijo razpise depolitizirati. Predsednik Sveta pa je poudaril, da je treba pomagati programom, ki so pomembni za lokalno okolje in da je šel v preteklem letu skozi le en razpis.

V zvezi z razpisi je predsednik Sveta na seji zaprosil za pregled prostih frekvenc, namestnika predsednika pa je zanimal razpis 2025/2. Predstavnik AKOS-a, g. Ciglič, je na navedeno povedal, da so proste FM frekvence živa stvar, ter da je FM v Sloveniji zelo zaseden in bodo zdaj prišle na vrsto Jesenice, Trstelj, Ajdovščina, Kozina, del Krško itd., pri čemer agencija išče proste luknje. Predstavnik agencije, g. Finkšt, je še dodal, da agencija sicer lahko razpiše določene mikro lokacije, vendar lahko da na mikrolokaciji ne bo nobenega kandidata, saj so določene frekvence zelo nezanimive in tudi na AKOS ni prišlo nobenih pobud za te frekvence.

Član Sveta, g. Markič, je dejal, da stremi k temu, da se razpišejo vse proste FM frekvence, dokler je to sploh še aktualno. Na to je g. Ciglič pojasnil, da agencija da v razpis vse, kar je aktualno. Ko kdo frekvenco vrne, jo AKOS preko javnega razpisa na novo razpiše.

Po daljši razpravi med člani Sveta za radiodifuzijo in predstavniki Agencije za komunikacijska omrežja Republike Slovenije je predsednik Sveta predlagal sprejetje naslednjega sklepa:

**Sklep 3:**

**A) Svet za radiodifuzijo daje Agenciji za komunikacijska omrežja in storitve RS pozitivno predhodno mnenje k predlogu pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 pod pogojem, da agencija spremeni točkovanje meril na način, da:**

**- se merilo 3.6 (mnenje pristojnega organa lokalne skupnosti o utemeljenosti pokrivanja območja z novim programom) točkuje od 0 do največ 5 točk in**

**- se merilo 3.12 (prednostno upoštevanje programov posebnega pomena) točkuje s točkami od 0 do vsaj 8 (lahko pa tudi do 10).**

**B) Svet agencijo tudi poziva, da v najkrajšem možnem času objavi in izpelje predmetni razpis.**

**Obrazložitev:**

Svet za radiodifuzijo (v nadaljnjem besedilu: Svet) je 2. 4. 2025 s strani Agencije za komunikacijska omrežja in storitve RS (v nadaljnjem besedilu: agencija) prejel predlog pogojev in meril za izbiro ponudb na zadevnem javnem razpisu. Svet na podlagi tretjega odstavka 50. člena ZEKom-2 k pogojem in merilom daje predhodno pisno mnenje. Svet je preučil predlagane pogoje in merila ter vso ostalo predloženo dokumentacijo. Svet je svoji 36. redni seji agenciji dal predhodno (pogojno) pozitivno mnenje k predlogu pogojev in meril za izbiro ponudb na javnem razpisu za dodelitev radijskih frekvenc za analogno zvokovno radiodifuzijo – splošni 2025/1 pod pogojem, da agencija spremeni točkovanje meril tako, da se merilo »Mnenje pristojnega organa lokalne skupnosti o utemeljenosti pokrivanja območja z novim programom« zniža za 4 točke (in se to merilo ocenjuje z le od 0 do 5 točk), toliko več točk pa se doda merilu »Prednostno upoštevanje programov posebnega pomena« (in sicer od 0 do 10 točk). Z navedeno spremembo se daje prednost stroki pred nekaterimi lokalnimi interesi. Glede na navedeno Svet je agenciji pogojeval spremembo uteženosti meril, kot izhaja iz obrazložitve tega sklepa. V primeru neizpolnjevanja tega pogoja pa bi Svet odločal ponovno po prejemu odgovora agencije.

V zvezi z navedenim je agencija pripravila nov (spremenjen) predlog pogojev in meril, ki ga je Svet skupaj s pojasnilom agencije št. 38141-1/2025/3 z dne 7. 5. 2025 prejel dne 8. 5. 2025. Iz besedila predloga pogojev in meril in iz obrazložitve agencije izhaja, da je ta delno sledila predlogu Sveta. Agencija je pojasnila, da je pri merilu 3.6 (Mnenje pristojnega organa lokalne skupnosti o utemeljenosti pokrivanja območja z novim programom) v preteklosti že zmanjšala število točk. Na javnem razpisu za analogno zvokovno radiodifuzijo »splošni 2022/1« je število točk za to merilo znašalo 12, na razpisu »splošni 2023/1« pa 9. Merilo določa ZMed v 104. členu, namen pa je dodeljevanje točk ponudnikom, katerih programe podpirajo pristojni organi lokalnih skupnosti. Agencija je navedla, da z zmanjšanjem števila točk pri tem merilu z 9 na 5 ne bi bilo več mogoče razdeliti točk med občine sorazmerno glede na deleže števila prebivalcev, prav tako nekaterih občin ne bi bilo več mogoče šteti kot upoštevnih, čeprav njihovo število prebivalcev na območju pokrivanja radijske frekvence oz. sklopa javnega razpisa ni zanemarljivo. Kot primer je agencija navedla razpisani radijski frekvenci Trstelj 99,1 MHz, kjer agencija ne bi več mogla razdeliti točk med občine na način, da bi razmerja med točkami še naprej sledila deležu števila prebivalcev, hkrati pa kot upoštevnih pri tem merilu ne bi mogla ohraniti vseh občin, katerih število prebivalcev ni zanemarljivo. Agencija ocenjuje, da je pri tem merilu treba upoštevati mnenja vseh pristojnih organov lokalnih skupnosti, ki zastopajo občine, katerih število prebivalcev na razpisanem območju ni zanemarljivo, poleg tega je po mnenju agencije pomembno, da razmerje med točkami še naprej sledi deležu števila prebivalcev. Glede na vse navedeno in glede na predlog Sveta je agencija v novem predlogu pogojev in meril predlagala, da se pri tem merilu število točk zmanjša z 9 na 7. Agencija namreč meni, da je merilo pomembno z vidika usmerjenosti meril h končnim uporabnikom, tj. poslušalcem. Po mnenju agencije so namreč občinski oziroma mestni sveti tisti, ki so v lokalnih skupnostih zastopniki interesov prebivalcev.

V zvezi z merilom 3.12 (prednostno upoštevanje programov posebnega pomena) je agencija pojasnila, da je bilo pri tem merilu v preteklosti že deležno spremembe števila točk. Na javnem razpisu za analogno zvokovno radiodifuzijo »splošni 2022/1« je število točk za to merilo znašalo 4, na razpisu »splošni 2023/1« pa 6. Agencija je navedla, da so »splošni« javni razpisi namenjeni širokemu spektru radijskih programov z raznolikimi radijskimi formati, zato je predlagala, da se število točk poveča s 6 na 8.

Iz vsega navedenega izhaja, da je agencija delno sledila predlogu Sveta.

Kljub spremenjenemu predlogu pogojev in meril agencije in njenim argumentom, ki jih je Svet prejel 8. 5. 2025, Svet vztraja pri mnenju, ki ga je že podal na svoji 36. redni seji. Svet namreč meni, da je treba čimbolj zmanjšati vpliv občin na izbiro izdajatelja. Poleg tega Svet meni, da je treba dati večjo utež programom posebnega pomena.

Glede na navedeno Svet agenciji pogojuje spremembo uteženosti meril na način, da se merilo 3.6 (mnenje pristojnega organa lokalne skupnosti o utemeljenosti pokrivanja območja z novim programom) točkuje od 0 do največ 5 točk in da se merilo 3.12 (prednostno upoštevanje programov posebnega pomena) točkuje s točkami od 0 do vsaj 8 (lahko pa tudi do 10). Svet agencijo hkrati poziva, da v najkrajšem možnem času objavi in izpelje predmetni razpis z upoštevanjem predlaganih spremenjenih utežnostnih meril Sveta .

Glede na navedeno je Svet odločil tako, kot izhaja iz izreka sklepa.

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

Zapisnik napisala:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.